Erling Folkvord (74) er død
Tidligere stortingsrepresentant og Oslo-bystyremedlem Erling Folkvord (R) er død, opplyser familien til NTB. Han ble 74 år gammel. 74-åringen døde fredag formiddag, opplyser familien. Han var på reise i Stockholm i forbindelse med et bokprosjekt om Kurdistan og Palestina. Folkvord ble født i Levanger i 1949, og utdannet seg som sosionom i Trondheim. Han flyttet så til Oslo og jobbet innen omsorgstjenestene. Samtidig ble han tidlig engasjert i Rød Valgallianse og Arbeidernes kommunistparti (AKP). – Har gjort en viktig jobb – Det er veldig trist å motta nyheten om at Erling Folkvord er død, skriver Rødts Marie Sneve Martinussen i en uttalelse til Aftenposten.   Hun viser til hans mange verv og politiske engasjement, både nasjonalt internasjonalt.  – Erling hadde en rekke andre verv og mange hjertesaker. Han engasjerte seg mot korrupsjon og maktmisbruk. Han engasjerte seg sterkt i kurdernes sak. Han engasjerte seg for Palestina. Erling var engasjert i Rødt, og selv om han ikke alltid var enig i de valgene Rødt tok deltok han aktivt og har gjort en viktig jobb som har hatt betydning både for Rødt, Oslo og Norge. – Det vil jeg på vegne av hele bevegelsen Rødt takke Erling for. Mine varmeste tanker til familier og nære, legger hun til.   Folkvord var med i Oslo bystyre for Rød Valgallianse i til sammen 19 år, og ble partiets eneste stortingsrepresentant gjennom tidene da han ble valgt inn på Løvebakken i 1993. Da Rød Valgallianse ble Rødt i 2007, ble Folkvord med inn i det nye partiet. Han var særlig kjent i Oslo for sin kamp mot korrupsjon og maktmisbruk. Folkvold gikk ut av bystyret i Oslo for siste gang i 2011. Til NTB uttalte Folkvord i 2014 at han var fornøyd med sitt bidrag til opphevelsen av sosialtjenestelovens konfiskasjonsparagraf mens han satt på Stortinget. Respektert meningsmotstandere Folkvord var også sterkt engasjert i palestinernes og kurdernes sak. Tross sin sterke venstredreining bemerker blant andre Store norske leksikon at Folkvord har oppnådd høy respekt fra mange politiske meningsmotstandere. – Jeg vil huske Erling Folkvord for hans ektefølte og oppriktige engasjement for sakene han trodde på, selv om vi var dypt uenige politisk. Mine tanker i dag går til familien og hans nærmeste, sier Høyre-leder Erna Solberg. Folkvord har også skrevet en lang rekke bøker. Blant annet fikk «Vår korrupte hovedstad» i 2011 stor omtale. Hans datter, Jorunn Folkvord, er folkevalgt for Rødt i Oslo bystyre og har tidligere vært leder i Rød Ungdom. Hun var senest i medienes søkelys da hun avbrøt direktesendingen av Melodi Grand Prix for å oppfordre til boikott av Israel.
Erling Folkvord, tidligere stortingsrepresentant og bystyremedlem for Rødt, er død. Han ble 74 år gammel.  Folkvord er kjent for sine mange verv og sitt politiske engasjement, og kampen mot korrupsjon og maktmisbruk.  Han var også sterkt engasjert i palestinernes og kurdernes sak. Han har skrevet flere bøker, blant annet om korrupsjon i oslo.